Document ID: 32014D0775

DEĊIŻJONI TAL-KUNSILL 2014/775/PESK
tas-7 ta' Novembru 2014
li testendi d-Deċiżjoni 2014/73/PESK dwar operazzjoni militari tal-Unjoni Ewropea fir-Repubblika Ċentru-Afrikana (EUFOR RCA)
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 42(4) u l-Artikolu 43(2) tiegħu,
Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
Billi:
(1)
Fit-28 ta' Jannar 2014, il-Kunsill tas-Sigurtà tan-Nazzjonijiet Uniti (KSNU) adotta r-Riżoluzzjoni 2134 (2014) li tawtorizza lill-Unjoni Ewropea timmobilizza operazzjoni fir-Repubblika Ċentru-Afrikana (RĊA).
(2)
Fl-10 ta' Frar 2014 il-Kunsill adotta d-Deċiżjoni 2014/73/PESK (1) li tiddikjara li l- operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) għandha tintemm mhux aktar tard minn sitt xhur wara li tkun intlaħqet il-Kapaċità Operattiva Sħiħa.
(3)
Fl-10 ta' Settembru 2014, il-President interim tal-CAR bagħat ittra lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) fejn talab li tiġi estiża l-EUFOR RCA.
(4)
Huwa neċessarju li jkun hemm transizzjoni bla xkiel mill-EUFOR RCA għall-Missjoni Multidimensjonali Integrata tan-Nazzjonijiet Uniti għall-Istabbilizzazzjoni fir-Repubblika Ċentru-Afrikana (MINUSCA), kif stabbilit bir-Riżoluzzjoni tal-KSNU 2149 (2014), sakemm il-MINUSCA tista' tassumi responsabbiltà sħiħa għas-sigurtà fiż-żona ta' Bangui.
(5)
Fil-21 ta' Ottubru 2014 il-KSNU adotta r-Riżoluzzjoni 2181 (2014) li tawtorizza l-estensjoni tal-EUFOR RCA sal-15 ta' Marzu 2015.
(6)
Id-Deċiżjoni 2014/73/PESK għandha għalhekk tiġi emendata kif meħtieġ.
ADOTTA DIN ID-DEĊIŻJONI:
Artikolu 1
Id-Deċiżjoni 2014/73/PESK hija emendata kif ġej:
(1)
fl-Artikolu 1(1) il-kliem “fi żmien erbgħa sa sitt xhur” huma sostitwiti bil-kliem “fi żmien disa' xhur”.
(2)
L-Artikolu 10(2) jinbidel b'dan li ġej:
“2. L-ammont ta' referenza finanzjarja għall-ispejjeż komuni tal-EUFOR RCA għall-perijodu sal-15 ta' Diċembru 2014 għandu jkun ta' EUR 25,9 miljun. L-ammont ta' referenza finanzjarja għall-ispejjeż komuni tal-EUFOR RCA għall-perijodu mis-16 ta' Diċembru 2014 sal-15 ta' Marzu 2015 għandu jkun ta' EUR 5.7 miljun.
Il-perċentwal tal-ammont ta' referenza msemmi fl-Artikolu 25(1) tad-Deċiżjoni 2011/871/PESK għall-perijodu sal-15 ta' Diċembru 2014 għandu jkun ta' 50 %. Il-perċentwal tal-ammont ta' referenza msemmi fl-Artikolu 25(1) tad-Deċiżjoni 2011/871/PESK għall-perijodu mis-16 ta' Diċembru 2014 sal-15 ta' Marzu 2015 għandu jkun 0 %.”
.
(3)
L-Artikolu 12(2) huwa mibdul b'dan li ġej:
“2. EUFOR RCA għandha tintemm fil-15 ta' Marzu 2015.”
.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, is-7 ta' Novembru 2014.

Labels: 18
15
5